<classify> RAIS John Magufuli amewashukuru viongozi na wananchi wote, waliompa pole na waliojitokeza kumfariji wakati wa msiba wa dada yake mpendwa, Monica Magufuli aliyefariki dunia Agosti 19, mwaka huu na kuzikwa Agosti 21, nyumbani kwake Kijiji cha Mlimani Wilaya ya Chato mkoani Geita. Kwa mujibu wa taarifa ya Ikulu, Rais Magufuli alisema upendo na ushirikiano ambao umeoneshwa na kila aliyeguswa na kifo cha dada yake, umemfariji kwa kiasi kikubwa yeye na familia nzima, na umewatia nguvu na ustahimilivu katika kipindi kigumu cha majonzi.Kifo cha dada yangu Monica, kimesababisha huzuni na majonzi makubwa kwetu sisi wanafamilia kwa kuwa tulimtegemea kwa mengi na ndiye alikuwa akimlea mama yetu Bibi Suzana Ngolo Magufuli, lakini salamu za pole, maombi yenu na tulipowaona wengi mmekuja kuungana nasi kumsindikiza katika safari ya mwisho, tumefarijika sana na tumepata nguvu, alisema Rais Magufuli. Aliongeza kuwa Kwa niaba ya familia naomba kuwashukuru sana nyote kwa moyo wenu wa upendo na maombi yenu, naamini mtaendelea kuungana nasi kumuombea dada yetu Monica apumzike mahali pema peponi, Amina.  <topic>: KITAIFA 